Hekk kif ninsabu fil-ġimgħa ddedikata lill-persuni b’diżabilità, il-Kunsill Lokali tal-Mellieħa għadu kemm lesta x-xogħol fuq bandla li hija aċċessibbli għall-persuni b’diżabilità. Din il-bandla ġiet installata f’wieħed mill-aktar ġonna popolari fil-Mellieħa, propju fil-Ġnien li jinsab wara l-Knisja Parrokkjali tal-Mellieħa. Il-Mellieħa għandha għaxar ġonna li lkoll huma aċċessibbli għall-persuni b’diżabilità, però din hija l-ewwel bandla li tista’ tintuża minn persuna li tkun fuq is-siġġu tar-roti. Kwalunkwe persuna tista’ tuża din il-bandla waħidha mingħajr ma hemm bżonn assistenza mingħand persuni oħrajn. Dan kollu jkompli jseddaq il-viżjoni li persuni bi bżonnijiet speċjali għandhom ikunu kemm jista’ jkun indipendenti. Fi stqarrija, il-Kunsill Lokali tal-Mellieħa qal li dan huwa proġett ieħor li wettaq il-Kunsill fil-qasam soċjali u huwa prova ta’ kemm il-qasam soċjali huwa għal qalb il-Kunsill. Dan il-proġett jifforma parti mill-applikazzjoni tal-Kunsill Lokali tal-Mellieħa għall-premju tal-Aċċessibilità A+ imniedi mis-Segretarjat Parlamentar għad-drittijiet ta’ persuni b’diżabilità u anzjanità attiva.